ALERTĂ Codul penal, cu dedicație pentru Liviu Dragnea, adoptat la mustață de Camera Deputaților cu votul decisiv al parlamentarilor minorităților

Modificările aduse de PSD și ALDE la Codul penal au fost adoptate la limită miercuri de Camera Deputaților, forul decizional. S-au înregistrat 167 voturi ”pentru” (PSD, ALDE), 97 de voturi ”împotrivă” (PNL, USR, PMP) și 19 ”abțineri (UDMR). Numărul minim necesar pentru adoptarea actului normativ era de 165, iar PSD și ALDE au avut doar 159 de deputați prezenți.

Nouă dintre cei 17 deputați ai minorităților au înclinat decisiv balanța, fără votul lor Codul penal fiind respins. De asemenea, deputatul PMP Adrian Mocanu a votat și el alături de PSD și ALDE.

PNL și USR au anunțat că vor ataca actul normativ la Curtea Constituțională.

Cel mai important articol modificat de coaliția aflată la guvernare a fost cel care vizează abuzul în serviciu, infracțiunea pentru care Liviu Dragnea a fost condamnat pe 21 iunie, în primă instanță, la 3 ani și jumătate de închisoare cu executare.

Abuzul în serviciu a fost dezincriminat parțial printr-un amendament al PSD, care la rândul lui a preluat aproape în totalitate o propunere venită de la Ministerul Justiției. Noua formulare a abuzului în serviciu stabilește că infracțiunea este doar atunci când un funcționar public fură pentru el sau pentru familie, nu și dacă face acest lucru pentru terți, scade limitele pedepselor și, implicit, a termenului de prescripție, elimină pedeapsa complementară de interzicere a dreptului de a ocupa o funcție publică, iar fapta trebuie comisă în timpul orelor de program pentru a fi considerată infracțiune. Mai mult, articolul privind abuzul în serviciu ”nu se aplică în cazul elaborării, emiterii și aprobării actelor adoptate de Parlament sau Guvern”.

G4Media.ro a transmis în regim de live text principalele momente ale ședinței plenului Camerei Deputaților:

Update 13:50 Raluca Turcan (PNL): Adevăratul program de guvernare, acesta a fost: Codul penal. Dezincriminarea abuzului în serviciu reprezintă un atac direct la statul de drept, la profilul european al țării, la Constituția României

Update 13:48 Dan Barna: De azi, România nu mai e un stat de drept

Update 13:46 Codul penal a fost adoptat cu 167 de voturi ”pentru”, cu doar 2 voturi peste minimul necesar.

Update 13:34 Cătălin Drulă (USR) solicită evacuarea din sala de plen a lui Marian Neacșu, secretarul general al PSD. Replica lui Florin Iordache: Treceți în bancă!

Update 13.26 Tudor Benga (USR): Dacă această oroare de Cod penal va trece cu votul minorităților, va veni vremea când cetățenii vă vor spune să nu vă mânjiți mâinile. Varujan Pambuccian (liderul minorităților): ”Niciodată, dar niciodată să nu mai amenințați grupul ăsta. Ceea ce ați făcut m-ar putea determina pe mine, care am votat împotriva Codului penal, să votez în favoare”.

Update 13:13 A început sesiunea de vot final. PSD și ALDE au cu 6 parlamentari mai puțin decât ar avea nevoie pentru adoptarea Codului penal. Ședința este condusă de Florin Iordache. Proiectul de modificare a Codului penal este la punctul 14, ultimul, pe lista de vot final

Update 12:02 S-au încheiat dezbaterile pe articole. Au fost adoptate toate modificările propuse de Comisia Iordache. Votul final va avea loc la ora 13:00. UDMR a anunțat că nu votează deoarece nu este de acord cu forma articolului privind abuzul în serviciu și nici cu dezincriminarea neglijenței în serviciu. PSD și ALDE au împreună 168 de deputați, în condițiile în care pentru adoptarea Codului penal sunt necesare minimum 165 de voturi. Dacă actul normativ nu întrunește numărul minim de voturi, se consideră respins și nu va putea fi repus pe ordinea de zi în această sesiune.

Update 11:40 Toate amendamentele Opoziției au fost respinse de plen.

Update 11.35 Dezbaterile au ajuns la articolul 297 privind abuzul în serviciu. Partidele de opoziție își susțin amendamentele respinse în comisie. UDMR a anunțat că dacă nu va fi modificată forma propusă de PSD la acest articol, nu va vota Codul penal.

Amendamentul UDMR: Fapta funcţionarului public care, în exercitarea atribuţiilor de serviciu, cu intenție, nu îndeplineşte un act sau îl îndeplineşte prin încălcarea unei legi, a unei ordonanțe sau ordonanțe de urgență a Guvernului şi prin aceasta cauzează o pagubă materială gravă sau o vătămare gravă, certă și efectivă a drepturilor sau intereselor legitime nepatrimoniale ale unei persoane fizice sau ale unei persoane juridice se pedepseşte cu închisoarea de la 2 la 7 ani și interzicerea unor drepturi – RESPINS

Fapta funcţionarului public care, în exercitarea atribuţiilor de serviciu, cu intenție, nu îndeplineşte un act sau îl îndeplineşte prin încălcarea unei legi, a unei ordonanțe sau ordonanțe de urgență a Guvernului şi prin aceasta cauzează o pagubă materială gravă sau o vătămare gravă, certă și efectivă a drepturilor sau intereselor legitime nepatrimoniale ale unei persoane fizice sau ale unei persoane juridice se pedepseşte cu închisoarea de la 2 la 7 ani și interzicerea unor drepturi – Amendamentul PNL: Fapta funcţionarului public care, în exercitarea atribuţiilor de serviciu, nu îndeplineşte un act sau îl îndeplineşte în mod defectuos, incalcandu-si obligatiile de serviciu reglementate prin lege, ordonanță sau ordonanță de urgență sau care îndeplineşte un act sau îl îndeplineşte în mod defectuos, prin incalcarea legii, ordonanței sau ordonanței de urgență şi prin aceasta cauzează o pagubă materială gravă ori o vătămare gravă a drepturilor sau intereselor legitime ale unei persoane fizice sau ale unei persoane juridice se pedepseşte cu închisoarea de la 2 la 7 ani şi interzicerea exercitării dreptului de a ocupa o funcţie publică – RESPINS

Fapta funcţionarului public care, în exercitarea atribuţiilor de serviciu, nu îndeplineşte un act sau îl îndeplineşte în mod defectuos, incalcandu-si obligatiile de serviciu reglementate prin lege, ordonanță sau ordonanță de urgență sau care îndeplineşte un act sau îl îndeplineşte în mod defectuos, prin incalcarea legii, ordonanței sau ordonanței de urgență şi prin aceasta cauzează o pagubă materială gravă ori o vătămare gravă a drepturilor sau intereselor legitime ale unei persoane fizice sau ale unei persoane juridice se pedepseşte cu închisoarea de la 2 la 7 ani şi interzicerea exercitării dreptului de a ocupa o funcţie publică – Amendamentul USR: Fapta funcţionarului public care, în exercitarea atribuţiilor de serviciu, nu îndeplineşte un act sau îl îndeplineşte prin încălcarea unei legi, a unei ordonanțe sau ordonanțe de urgență a Guvernului şi prin aceasta cauzează o pagubă materială mai mare de echivalentul unui salariu minim brut pe economie ori o vătămare gravă a drepturilor sau intereselor legitime ale unei persoane fizice sau ale unei persoane juridice se pedepseşte cu închisoarea de la 2 la 7 ani şi interzicerea exercitării dreptului de a ocupa o funcţie publică – RESPINS

Update 10:44 S-au încheiat dezbaterile generale, încep dezbaterile pe articole. Opoziția își susține amendamentele respinse în comisie. Toate sunt respinse pe bandă rulantă și în plen.

Update 10:40 Vorbește Florin Iordache (PSD):

suntem la capăt de drum, unul pe care ni l-am asumat: modificarea legilor Justiției, a codului de procedură penală și a codului penal

articolele modificate din Codul penal sunt în concordanță cu deciziile CCR și cu directivele europene

în ultima perioadă a existat o mare manipulare

nu vor răspunde cei cărora li s-au făcut degeaba dosare

dacă cineva este vinovat, să meargă în fața instanței pe dosare reale, nu pe niște reglări de conturi

Update 10:38 Vorbește Attila Korodi (UDMR):

ieri am depus o serie de amendamente în comisie. Sperăm că aceste amendamente, respinse în comisie, să fie adoptate în plen. Altfel nu vom susține acest act normativ (voturile UDMR sunt esențiale pentru adoptarea Codului penal, deoarece PSD și ALDE au împreună doar 168 de deputați, iar numărul minim de voturi pentru adoptare este de 165)

Update 10:31 Vorbește Stelian Ion (USR):

mottoul zilei ar trebui să fie: ”Visul oricărui infractor este să scrie el Codul penal”

prostul clasei, bătăușul este adus la rang de lider al acestei națiuni. Am avut ca lider suprem un cizmar cu patru clase. De ce nu am putea avea un model propus de PSD în care infractorii, golanii, hoții să fie la conducere?

Liviu Dragnea începe să devină un substantiv comun, așa cum este Hagi Tudose sau cum e Dinu Păturică

aceste modificări înseamnă favorizarea infractorilor, dar dumneavoastră beneficiați de imunitate parlamentară

se va întâmpla pe viitor ca situații precum cea de la maternitatea Giulești sau de la clubul Colectiv – acolo sunt situații de neglijență în serviciu pe care acum o dezincriminați

reducerea termenului de prescripție va face ca un violator să scape dacă nu e prins în 10 ani, în loc de 19 cât este acum. La fel și un pedofil

un cuțitar care își taie victima pe față cu cuțitul și îi plătește operația, va beneficia de reducerea pedepsei cu o treime – asta prevede Codul vostru penal

Update 10:25 Vorbește deputatul Ioan Cupșa (PNL):

Modificați legea exclusiv în interesul infractorilor.

Aproape 400 texte normative modificate, aproape niciunul nu se referă la persoana vătămată. Niciunul din textele modificate nu vizează interesele cetățeanului. Nu vă interesează siguranța cetățeanului

Ați modificat termenele de prescripție astfel încât infractorii să fie cât mai greu de condamnat

Cui folosește acest demers legislativ? Protecția excesivă pe care o acordați infractorilor? Folosește cumva domnului Dragnea? Folosește cumva domnului Tăriceanu? Altor lideri PSD și ALDE? Toți sunt vizați de procese penale

Acest demers nu folosește cetățeanului simplu

PNL nu poate să voteze un astfel de proiect legislativ, nu poate să gireze un astfel de demers care protejează exclusiv interesele infractorilor. Vom ataca la Curtea Constituțională modificările aduse Codului penal

Update 10:24 La propunerea lui Florin Iordache, dezbaterile pe modificările aduse Codului penal vor dura maximum o oră.

Update 10:22 Votul final pentru Codul penal în Camera Deputaților a fost mutat pentru azi la ora 13:00. Inițial fusese programat pentru joi.

Update 10:20 Raluca Turcan a adus o panglică neagră la tribuna Camerei Deputaților: ”Puteți să o considerați drept doliu pentru democrația românească dacă treceți această nenorocire de Cod penal”.

Update 10:12 A început ședința de plen a Camerei Deputaților. Președinte de ședință este social-democratul Gabriel Vlase, care după amiază urmează să fie votat în funcția de director al SIE.

Modificările aduse Codului penal sunt dezbătute miercuri în plenul Camerei Deputaților, care este forul decizional. Marți, actul normativ a fost trecut în viteză prin Senat și prin Comisia Iordache, fără dezbateri reale.

UDMR s-a abținut de la votul din Senat, explicând că nu este de acord cu forma adoptată de PSD și ALDE la articolul privind abuzul în serviciu și nici cu dezincriminarea neglijenței în serviciu.

Dacă în Senat PSD și ALDE au o majoritate stabilă și au putut trece fără emoții Codul penal, la Cameră situația este diferită. Pentru adoptarea actului normativ este nevoie de 165 de voturi, iar PSD-ALDE au împreună abia 168 de deputați. Dacă UDMR se va abține și de această dată, adoptarea Codului penal ar putea fi pusă sub semnul întrebării.

Cel mai important articol modificat de coaliția aflată la guvernare a fost cel care vizează infracțiunea de abuz în serviciu. Aceasta a fost dezincriminată parțial printr-un amendament al PSD, care la rândul lui a preluat aproape în totalitate o propunere venită de la Ministerul Justiției. Noua formulare a abuzului în serviciu stabilește că infracțiunea este doar atunci când un funcționar public fură pentru el sau pentru familie, nu și dacă face acest lucru pentru terți, scade limitele pedepselor și, implicit, a termenului de prescripție, elimină pedeapsa complementară de interzicere a dreptului de a ocupa o funcție publică, iar fapta trebuie comisă în timpul orelor de program pentru a fi considerată infracțiune. Mai mult, articolul privind abuzul în serviciu ”nu se aplică în cazul elaborării, emiterii și aprobării actelor adoptate de Parlament sau Guvern”.

Cele mai importante modificări aduse de majoritatea PSD – ALDE – UDMR la Codul penal: